作者:白居易
標題:題盧秘書夏日新栽竹二十韻
內容:湘竹初封植，盧生此考盤。久持霜節苦，新託露根難。等度須當砌，疏稠要滿闌。買憐分薄俸，栽稱作閑官。葉翦藍羅碎，莖抽玉管端。幾聲清淅瀝，一簇綠檀欒。未夜青嵐入，先秋白露團。拂肩搖翡翠，熨手弄琅玕。韻透窗風起，陰鋪砌月殘。炎天聞覺冷，窄地見疑寬。梢動勝搖扇，枝低好掛冠。碧籠煙幕幕，珠灑雨珊珊。晚籜晴雲展，陰芽蟄虺蟠。愛從抽馬策，惜未截魚竿。松韻徒煩聽，桃夭不足觀。梁慚當家杏，臺陋本司蘭。撐撥詩人興，勾牽酒客歡。靜連蘆簟滑，涼拂葛衣單。豈止消時暑，應能保歲寒。莫同凡草木，一種夏中看。